Апандемиа аларҵәара ишаҿугьы, Европатәи ашколқәа рҿы аҵаратә процесс нагӡатәуп. Ари аҳәамҭа ҟаиҵеит Агәабзиарахьчара адунеизегьтәи аиҿкаара европатәи абиуро анапхгаҩы Ҳанс Клиуге.
Иара иажәақәа рыла, уажәы Европаҿ COVID-19 ашыкьымҭа иҟоуп, аконтинент аамҭа цәгьа иҭагылоуп.
«Ҳара ашыкьымҭа ҳҭагылоуп. Европа мышқәак рыла даҽа миллионҩык ауааҧсыра авирус ҿыркааит», — иҳәеит Клиуге.
Аха, аамҭакала, иара ишиҳәаз ала, ашколқәа рыркра иахәҭам, избанзар авирус ашколқәа рҿы аларҵәара ишаҿу зыршаҳаҭуа афактқәа иҟам.
«Иахьынӡаҳалшо аҵаратә процесс нагӡатәуп, иазбанзар COVID-19 амшала абиҧара ҳцәыӡыр ҟалом», — иҳәеит Ҳанс Клиуге.
Иара убас, Клиуге ауааҧсыра рахь ааҧхьара ҟаиҵеит асабрадақәа ныҟәыргаларц.
«Асабрадақәа рныҟәгареи асоциалтә дистанциа ахьчареи ала, жәабраннӡа, европатәи аконтинент аҿы 200 000ҩык еиқәҳархар ҳалшоит», — иҳәеит Агәабзарахьчара адунеизегьтәи аиҿкаара европатәи абиуро напхгаҩы.